**ΔΕΛΤΙΟ ΤΥΠΟΥ**

Ο **Δήμος Δάφνης – Υμηττού** στo πλαίσιo αφιερώματος τιμής και μνήμης στην
**28η Οκτωβρίου 1940** θα παρουσιάσει τη **νέα πολυβραβευμένη πολεμική δραματική** ταινία **“OPERATION STAR – ΕΠΙΧΕΙΡΗΣΗ ΑΣΤΡΟ”** σε σενάριο και σκηνοθεσία **Βασίλη Τσικάρα** στην **αίθουσα εκδηλώσεων του πρ. Δημαρχείου Υμηττού** (Πλατεία Ηρώων Πολυτεχνείου 1, Υμηττός) την **Τετάρτη 6 Νοεμβρίου 2024** και ώρα **8:00 μ.μ.** με **ελεύθερη είσοδο** για το κοινό.

Η ταινία είναι η τέταρτη κατά σειρά μετά τις πολυβραβευμένες ταινίες της τριλογίας για το 1821 «ΕΞΟΔΟΣ 1826», «ΠΟΛΙΟΡΚΙΑ» και «ΠΕΝΤΕ 5».

Το **“OPERATION STAR – ΕΠΙΧΕΙΡΗΣΗ ΑΣΤΡΟ”** είναι η ιστορία μιας αποτυχημένης απόπειρας δολιοφθοράς Ελλήνων & Βρετανών στρατιωτών κατά στρατηγικού στόχου, την περίοδο της Γερμανικής κατοχής στην Ελλάδα, το **1943.** Αφηγείται την καταδίωξη δύο αντρών από μία διμοιρία Γερμανών. Μέσα στη δίνη του πολέμου γεννιέται ένας έρωτας, ο οποίος θα αλλάξει τις ζωές όλων.
**Η ταινία είναι βασισμένη σε πραγματικά γεγονότα.**

Έχοντας ήδη **πολλά διεθνή βραβεία** και **διακρίσεις**, το **“OPERATION STAR – ΕΠΙΧΕΙΡΗΣΗ ΑΣΤΡΟ“** ξεχωρίζει από την πρώτη στιγμή για **την ποιοτική καταγραφή πραγματικών γεγονότων που διαδραματίστηκαν κατά το 1943.**

H ταινία έχει κατακτήσει ήδη τις **Κάννες** (**World Film Festival in Cannes**) με το **Βραβείο Καλύτερης Ιστορικής ταινίας** και συμμετέχει σε πολλά ακόμη Διεθνή Φεστιβάλ, ενώ δέχεται συνεχώς νέες επίσημες προσκλήσεις.

Συνολικά **έντεκα βραβεία** απέσπασε η ταινία και στο **5th Cinergo International Film Festival** που πραγματοποιήθηκε **στο Δήμο Δάφνης-Υμηττού** **τον Ιούνιο του 2024**.

Στους πρωταγωνιστικούς ρόλους είναι οι Κωνσταντίνος Λάγκος, Βασίλης Τσικάρας, Λευτέρης Δημηρόπουλος, Γιώργος Χατζηθεοδώρου, Ευτυχία Ψωμά, Μανώλης Σαββίδης πλαισιωμένοι από μια πλειάδα γνωστών και καταξιωμένων ηθοποιών όπως ο Δημήτρης Παπαδόπουλος, η Χρύσα Κοντογιώργου, η Έλενα Χειλέτη, ο Πέτρος Πέτρου κ.ά.
To βασικό τραγούδι της ταινίας «Όρκος τιμής» ερμηνεύει η εξαιρετική Μαντώ, σε στίχους Βασίλη Τσικάρα και μουσική Γιάννη Κριβέρη.
Τα γυρίσματα έγιναν στα Γιαννιτσά και την παλαιά Κρώμνη Πέλλας.

**Ο ΣΚΗΝΟΘΕΤΗΣ:**

Ο Βασίλης Τσικάρας είναι δημοσιογράφος, συγγραφέας-σεναριογράφος, σκηνοθέτης και ηθοποιός. Γεννήθηκε στη Θεσσαλονίκη, στις 2 Ιουνίου του 1972.

Σπούδασε δημοσιογραφία, την οποία υπηρέτησε για 17 χρόνια, ενώ από το 2007 και μετά άρχισε να παρακολουθεί μαθήματα θεάτρου, υποκριτικής και σκηνοθεσίας, τόσο στην Ελλάδα όσο και στο εξωτερικό. Το 2011 έγραψε το πρώτο του θεατρικό έργο κι έκτοτε συνεχίζει να δημιουργεί, σε θέατρο και κινηματογράφο.

Είναι μέλος της ΕΣΗΕΜ-Θ, της Εταιρείας Ελλήνων Σκηνοθετών, της Ένωσης Σεναριογράφων Ελλάδος, ενώ είναι υπεύθυνος του Θεάτρου Άρατος, της Aratos Films και της Aratos Music. Θεωρείται πρωτεργάτης στην επιστροφή του ιστορικού κινηματογράφου στη μεγάλη οθόνη και σήμερα έχει βρει αρκετούς μιμητές.

Μέσα από τον Βασίλη Τσικάρα, γνωρίζεις έναν άνθρωπο που αγαπά την ιστορία της χώρας του και το αποδεικνύει κάνοντας δημιουργικές δουλειές που αφορούν την ιστορία μας.
**Δεν είναι τυχαίο πως ο Βασίλης ο Τσικάρας είναι ο πρώτος Έλληνας σκηνοθέτης που υλοποίησε ταινία για το 1821, 46 χρόνια μετά την επική ταινία «ΠΑΠΑΦΛΕΣΣΑΣ» του Ερρίκου Ανδρέου.**

**Με τις δικές του δυνάμεις ο Βασίλης Τσικάρας κατάφερε και υλοποίησε την τριλογία των ταινιών του για το 1821 καθώς και το «Operation Star»**.

Με τη βοήθεια αξιόλογων ηθοποιών, νέων αλλά και αυτών που έχουν χρόνια στο θέατρο και τον κινηματογράφο, καθώς και με άλλους αξιόλογους ανθρώπους ανά την Ελλάδα, ο Βασίλης Τσικάρας κατόρθωσε και υλοποίησε αυτές τις ποιοτικές ταινίες και εξακολουθεί να το πράττει.

Οι ταινίες του έχουν βραβευτεί σε Διεθνή Φεστιβάλ: Κάννες, Νέα Υόρκη, Λος Άντζελες, Λονδίνο, Αβινιόν, Ρεμς, Στοκχόλμη, Βουδαπέστη, Κραϊόβα, Αθήνα, Θεσσαλονίκη («Operation Star»), «Πολιορκία» 6 βραβεία, «Φρυκτωρία» 3 βραβεία) και απέσπασαν βραβεία ποιότητας («Operation Star» 4 φορές ,«Έξοδος 1826» 2 φορές).

Το 2011 ξεκίνησε τόσο τη συγγραφή θεατρικών έργων όσο και τη σκηνοθεσία, τα οποία έχουν αποσπάσει 6 βραβεία. Τέσσερα από αυτά έχουν πάρει Βραβείο Κοινού Θεσσαλονίκης: «Κωδικός Σπασίμπα-Ντα» 2014, «Σουτζούκ Λουκούμ» 2015, «Άδεια πιάτα» 2016, «Δεν πληρώνω δεν πληρώνω» του Ντάριο Φο 2024. Το «Sorry, λάθος κρεβάτι» πήρε Βραβείο Καλύτερου Σεναρίου το 2018.

Ο Βασίλης Τσικάρας έχει **σκηνοθετήσει** **περισσότερα από 40 θεατρικά έργα**, μεταξύ των οποίων και έργα των Ντάριο Φο, Πιραντέλλο, Μαστριάνι, Τσέχωφ, Τζορτζ Όργουελ, Φρανκ Μπάουμ, Μαξ Φρις, Αριστοφάνη, Λουκιανού, Ηρώνδα, Σοφοκλή, Ευριπίδη.

\*Ευχαριστούμε τον σκηνοθέτη για την ευγενική παραχώρηση του έργου.